**Všeobecne záväzné nariadenie Obce Buglovce č. 3/2021**

**o správe, údržbe a prevádzke pohrebiska**

Obecné zastupiteľstvo obce Buglovce podľa § 6 zákona SNR č. 369/1990 Zb. o obecnom zriadení v znení neskorších predpisov a zákona 131/2010 Z.z. o pohrebníctve vydáva toto všeobecne záväzné nariadenie:

§ 1

Úvodné ustanovenie

1. Všeobecne záväzne nariadenie o správe, údržbe a prevádzkovaní pohrebiska na území obce Buglovce (ďalej len „prevádzkový poriadok pohrebiska“) určuje podmienky, zásady a opatrenia, ktoré treba rešpektovať a dodržiavať pri prevádzkovaní pohrebiska v súlade so zákonom NR SR č. 131/2010 Z.z. o pohrebníctve a o zmene a doplnení zákona SNR č. 455/1991 Zb. o živnostenskom podnikaní v znení neskorších predpisov a zákona NR SR č. 126/2006 Z.z. o ochrane zdravia ľudí v platnom znení a s ním súvisiacich predpisov.

2. Prevádzkový poriadok pohrebiska sa vzťahuje na prevádzkovateľa pohrebiska (ďalej len „prevádzkovateľ“), na nájomníkov hrobových miest, na poskytovateľov služieb na pohrebisku a na návštevníkov pohrebiska.

§ 2

Zariadenie pohrebiska a rozsah poskytovaných služieb

1. Obec je povinná zriadiť pohrebisko vo svojom katastrálnom území alebo zabezpečiť pochovávanie na pohrebisku v inej obci.

2. Obec môže prevádzkovať pohrebisko sama alebo prostredníctvom prevádzkovateľa pohrebiska. Zmena prevádzkovateľa pohrebiska nesmie ovplyvniť prevádzku pohrebiska.

3. Ak má pohrebisko vybudovanú márnicu, musí byť vybavená chladiacim zariadením (podľa § 8 ods.4 písm. h, zákona č. 131/2010 Z.z. o pohrebníctve).

4. Ochranné pásmo pohrebiska je 50 m od hranice pozemku pohrebiska; v ochrannom pásme sa nesmú povoľovať a ani umiestňovať budovy okrem budov, ktoré poskytujú služby súvisiace s pohrebníctvom.

5. Prevádzkovanie pohrebiska zahŕňa

a) vykopanie hrobu a zasypanie hrobu

b) vykonávanie exhumácie,

c) vedenie evidencie súvisiacej s prevádzkovaním pohrebiska,

d) správu pohrebiska,

e) údržbu chodníkov a zelene na pohrebisku

6. Na pohrebisku sa poskytujú tieto služby:

 a) zabezpečenie prívodu úžitkovej vody

 b) elektrická prípojka

 c) vývoz odpadu

 d) úprava zelene

§ 3

Prevádzkovateľ pohrebiska a jeho základné povinnosti

1. Prevádzkovateľom pohrebiska je OBEC Buglovce

 Sídlo: Obecný úrad Buglovce 56, 053 04 Buglovce

 IČO: 00328987, DIČ: 2020717611

2. Prevádzkovateľ je povinný:

a) viesť evidenciu pohrebiska podľa § 17 ods. 4, písm. a) zákona 131/2010 Z.z. o pohrebníctve,

b) zdržať sa v styku s pozostalými necitlivého správania a pri pohrebnom obrade umožniť účasť cirkví a iných osôb v súlade s prejavenou vôľou obstarávateľa pohrebu,

c) vykonávať exhumáciu ľudských ostatkov podľa § 19, ods. 7,8,9,10,11 zákona č. 131/2010 Z.z. o pohrebníctve,

d) zabezpečiť, aby hrob spĺňal požiadavky podľa § 19 ods. 1,2,3,4,5,6 zákona 131/2010 Z.z. o pohrebníctve,

e) dodržať dĺžku tlecej doby podľa § 19 ods. 3 zákona 131/2010 Z.z. o pohrebníctve,

f) dodržiavať zákaz pochovávania podľa § 20 ods. 1, zákona 131/2010 Z.z. o pohrebníctve,

g) pri výpovedi nájomnej zmluvy postupovať podľa § 22 zákona 131/2010 Z.z. o pohrebníctve,

h) nakladať s odpadmi v súlade s osobitným predpisom,

i) chrániť pohrebisko stavebnými a terénnymi úpravami pred zaplavením,

j) umiestniť na mieste obvyklom na pohrebisku cenník služieb.

3. Prevádzkovateľ je ďalej povinný:

a) umožniť prevádzkovateľovi pohrebnej služby vstup na pohrebisko na vykonanie pohrebnej služby podľa rozsahu dohodnutého s obstarávateľom pohrebu. Prevádzkovateľ pohrebnej služby sa riadi prevádzkovým poriadkom pohrebiska, plánom pohrebných obradov a pochovávania určených prevádzkovateľom pohrebiska.

b) starať sa o zeleň nachádzajúcu sa na pohrebisku, vrátane jej pravidelnej údržby,

c) vykonávať úpravu a čistenie chodníkov na pohrebisku,

d) starať sa o inžinierske siete na pohrebisku,

e) starať sa o oplotenie pohrebiska,

f) zabezpečovať poriadok a čistotu na pohrebisku,

g) vykonávať dozor nad dodržiavaním tohto prevádzkového poriadku pohrebiska,

h) zriaďovať miesta na hroby, miesta na urnové hroby alebo miesta na hrobky (ďalej len „hrobové miesta“) na pohrebisku, ktorý spravuje a prevádzkuje,

i) uložiť rakvu s ľudskými pozostatkami do hrobovej jamy môžu vykonať aj iné osoby, napr. požiarnici, poľovníci, vojaci a pod., na základe požiadavky oprávnenej osoby pod dozorom pohrebnej služby.

§ 4

Nájomca hrobového miesta

1. Uzavretím nájomnej zmluvy prevádzkovateľ pohrebiska prenecháva za nájomné nájomcovi hrobové miesto na uloženie ľudských pozostatkov alebo ľudských ostatkov.

2. Nájomná zmluva sa uzatvára na dobu neurčitú a nesmie byť vypovedaná skôr, ako po uplynutí tlecej doby na pohrebisku.

3. Nájomné právo na hrobové miesto oprávňuje nájomcu nakladať s týmto miestom podľa tohto prevádzkového poriadku pohrebiska.

4. Nájomca je povinný na vlastné náklady zabezpečiť údržbu hrobového miesta a oznamovať prevádzkovateľovi pohrebiska všetky zmeny údajov potrebné na vedenie evidencie hrobových miest.

§ 5

Ukladanie ľudských pozostatkov

1. Rakva s ľudskými pozostatkami sa ukladá do samostatného hrobu, ak všeobecný záujem nevyžaduje jej uloženie do spoločného hrobu.

2. Hĺbka hrobu na uloženie rakvy s ľudskými pozostatkami je 160 cm. Ak sa počíta s ďalším uložením rakvy s ľudskými pozostatkami do toho istého hrobového miesta, musí byť hĺbka hrobu 200 cm. Pre osoby mladšie ako 10 rokov musí byť hĺbka hrobu najmenej 120 cm od úrovne zeme.

3. Do toho istého hrobu možno pred uplynutím tlecej doby (najmenej 10 rokov) uložiť rakvu s ľudskými pozostatkami, len ak ich možno umiestniť nad úroveň naposledy pochovaných ľudských ostatkov a vrstva uľahnutej zeminy nad rakvou bude najmenej 100 cm.

4. Rakvu s ľudskými pozostatkami možno uložiť aj do hrobky vybudovanej na tento účel. Rakva uložená do hrobky musí byť zabezpečená proti úniku zápachu do okolia a musí byť vyrobená tak, aby chránila ľudské ostatky pred hlodavcami.

5. Urnové schránky so spopolnenými ľudskými pozostatkami možno ukladať do urnových miest, alebo ich ukladať do existujúcich hrobov a hrobiek.

6. Rakvu s ľudskými pozostatkami alebo urnu so spopolnenými ľudskými pozostatkami možno uložiť do existujúceho hrobu len s písomným súhlasom nájomcu hrobového miesta.

§ 6

Prenájom hrobového miesta

1. Prevádzkovateľ je povinný prenajať hrobové miesto na dobu neurčitú, ktorá od prvého uloženia rakvy s ľudskými pozostatkami nesmie byť vypovedaná skôr, ako po uplynutí tlecej doby na pohrebisku. Ak to pomery na pohrebisku umožňujú, prevádzkovateľ je povinný prenajať hrobové miesto ešte na ďalšiu dobu.

2. O uzatvorení nájomnej zmluvy na hrobové miesto prevádzkovateľ vydá nájomcovi rovnopis nájomnej zmluvy.

3. Prevádzkovateľ pohrebiska nepredĺži právo na prenájom hrobového miesta, ak nájomca toto neudržiava v dobrom stave alebo ak nie sú splnené podmienky podľa tohto prevádzkového poriadku pohrebiska.

4. Prevádzkovateľ pohrebiska nájomnú zmluvu vypovie ak:

a) závažné okolnosti na pohrebisku znemožňuje trvanie nájmu hrobového miesta na ďalšiu dobu,

b) sa pohrebisko ruší,

c) nájomca ani po upozornení nezaplatí nájomné za užívanie hrobového miesta.

5. Prevádzkovateľ je povinný písomne upozorniť nájomcu na vypovedanie nájomnej zmluvy a výpoveď doručiť najmenej 3 mesiace pred dňom, keď sa hrobové miesto zruší alebo keď uplynie lehota, na ktorú je nájomné zaplatené. Ak nie je známy udržiavateľ hrobového miesta obec túto skutočnosť zverejní vyvesením výpovede na úradnej tabuli obce.

6. Prevádzkovateľ je povinný vopred písomne upozorniť nájomcu na vypovedanie nájomnej zmluvy najmenej šesť mesiacov pred dňom, kedy sa má hrobové miesto zrušiť.

7. Po zaplatení za prepožičanie hrobového miesta nájomca môže s písomným súhlasom prevádzkovateľa upraviť povrch hrobového miesta spôsobom na pohrebisku obvyklým. Prevádzkovateľ vydá na tento účel nájomcovi:

a) súhlas na postavenie, rekonštrukciu alebo doplnenie náhrobného pomníka,

 b) súhlas na postavenie, rekonštrukciu alebo doplnenie záhlavného pomníka,

 c) súhlas na postavenie alebo rekonštrukciu hrobky,

 d) súhlas na osadenie, rekonštrukciu alebo doplnenie epitafnej dosky.

8. Nájomca môže zriadiť alebo zrekonštruovať s písomným súhlasom prevádzkovateľa náhrobný pomník, záhlavný pomník alebo epitafnú dosku vrátane ich príslušenstva, na vlastné náklady.

9. Pred každým pochovaním do hrobového miesta s osadeným náhrobným alebo záhlavným pomníkom alebo epitafnou doskou, je ich vlastník povinný tento pomník alebo epitafnú dosku a ich príslušenstvo demontovať v rozsahu určenom prevádzkovateľom pohrebiska.

10. Prenájmom hrobového miesta nájomca nenadobúda vlastnícke právo k tomuto miestu. Vlastníctvom nájomcu je len pomník, epitafná doska a ich príslušenstvo, ak ich nájomca vybudoval na vlastné náklady.

11. Prevádzkovateľ je povinný zabezpečiť na pohrebisko situačný plán hrobov, ich evidenciu a prehľad voľných hrobových miest.

§ 7

Exhumácia

1. Podmienky exhumácie upravuje § 19 ods. 7 až 11 zákona č. 131/2010 Z.z. o pohrebníctve.

§ 8

Výkop, rozmery a úprava hrobového miesta

1. Výkop hrobu na uloženie telesných pozostatkov zomretého v rakve sa vykonáva tak

aby hrob spĺňal požiadavky podľa § 19 ods.1, t.j. hĺbka hrobu;

pre dospelých a deti nad 10 rokov min. 1,6 m

pre deti mladšie ako 10 rokov min. 1,2 m

pre ľudský plod min. 0,7 m

pre prehĺbený hrob min. 2,2 m

dno hrobu min. 0,5 m nad hladnou podzemnej vody

bočné vzdialenosti medzi hrobmi min. 0,3 m

výška zásypu zeminou min. 1,2 m

pri rakve s ľudským plodom min. 0,7 m

2. Ak má rakva nadmernú veľkosť, vykope sa miesto na hrob s prihliadnutím na túto veľkosť.

Výkop detského hrobu sa vykonáva o rozmeroch : šírka 50 cm, dĺžka 100 cm, hĺbka 120 cm.

3. Vonkajšie rozmery:

a) hrobové miesto na uloženie rakvy s ľudskými pozostatkami v rakve sú 110 x240 cm pre dospelých a detský hrob 80 x 130 cm.

b) rozmery urnového miesta na uloženie urny so spopolnenými pozostatkami zomretého sú 60x60 cm.

4. Odstup medzi jednotlivými hrobovými miestami môže byť najviac 40 cm. Odstup medzi jednotlivými radmi najviac 60 cm.

5. Pri výkope hrobu na existujúcom hrobovom mieste sú zamestnanci pohrebnej služby vykonávajúci výkop povinný s nájdenými kostrovými ostatkami narábať s pietou. Všetky kostrové ostatky sa musia pozbierať a uložiť v prostriedku na dne hrobovej jamy do osobitnej menšej jamy, ktorú potom zasypú zeminou.

6. Úpravu hrobového miesta vykonáva nájomca na vlastné náklady tak, aby nebol narušený estetický vzhľad pohrebiska.

7. Po skončení prác na úprave hrobového miesta je nájomca povinný vykonať alebo zabezpečiť vyčistenie okolia hrobového miesta a odstrániť zvyšný materiál. Zvyšky kameňa nesmie ukladať do kontajnerov na pohrebisku, ani v priestoroch pohrebiska, ale je povinný zabezpečiť odvoz z pohrebiska na vlastné náklady.

§ 9

Označovanie hrobov

1. Základné označenie hrobu po uložení rakvy s ľudskými pozostatkami je drevený kríž, ktorý sa osadí do zeme v záhlaví hrobového miesta bezprostredne po pochovaní.

2. Na kríži musí byť uvedené:

 a) meno a priezvisko osoby, ktorej ľudské pozostatky sú v hrobovom mieste uložené,

 b) dátum narodenia,

 c) dátum úmrtia.

3. Na želanie oprávnenej osoby možno značenie podľa odseku 1/ vykonať i drevenou tvarovanou doskou.

§ 10

Práce na pohrebisku

1. Nájomca je povinný udržiavať hrobové miesto v riadnom stave. Hrobové miesto musí byť najmä pokosené, odburinené, očistené od rôznych nánosov a pomníky musia byť osadené tak, aby neohrozovali iných návštevníkov alebo okolité hroby.

2. Práce na pohrebisku okrem bežnej údržby možno vykonávať len podľa písomne určených podmienok prevádzkovateľa.

3. Stavby pomníkov, súvisiacich základov a príslušenstva k nim vykonávajú poskytovatelia služieb na pohrebisku na základe objednávky nájomcu alebo si tieto stavby vykonáva

nájomca sám.

4. Vykonávateľ kamenárskych prác je povinný sa preukázať prevádzkovateľovi písomným súhlasom osoby, ktorá je oprávnená na ich vykonávanie.

5. Každý, kto vykonáva kamenárske a iné práce na pohrebisku, je povinný zvyšky kameňa a ostatných materiálov používaných pri týchto prácach vyviesť z pohrebiska, a to na vlastné náklady.

6. Demontáž, odstraňovanie a odvoz pomníkov a epitafných dosiek alebo ich súčastí musí oprávnená osoba alebo ich vlastník vopred oznámiť prevádzkovateľovi, ktorý o tom vedie evidenciu.

7. Na osadenie nového pomníka je potrebný písomný súhlas prevádzkovateľa.

8. Urnu so spopolnenými telesnými pozostatkami môžu do hrobových miest uložiť s vedomím prevádzkovateľa na pohrebisku aj iné osoby ako zamestnanci pohrebnej služby.

9. Nájomca nesmie bez písomného súhlasu prevádzkovateľa vysádzať na pohrebisku stromy a kríky, umiestňovať lavičky a vykonávať iné úpravy.

§ 11

Zrušenie pohrebiska

1. Pohrebisko môže zrušiť len obec. Pohrebisko sa môže zrušiť až po uplynutí tlecej doby všetkých ľudských ostatkov uložených na pohrebisku.

2. Pohrebisko pred uplynutím tlecej doby sa môže zrušiť len z týchto dôvodov:

a) ak by ďalším pochovávaním na pohrebisku mohlo dôjsť k ohrozeniu zdravia ľudí alebo kvality podzemnej vody. Pochovávanie zakáže príslušný orgán štátnej správy,

b) verejného záujmu na základe podnetu príslušného orgánu štátnej správy.

3. Po zániku užívacieho práva na hrobové miesto prevádzkovateľ:

a) zabezpečí obrázkovú dokumentáciu miesta a napíše záznam o stave príslušenstva tohto miesta. Túto dokumentáciu prevádzkovateľ je povinný uchovať po dobu existencie pohrebiska,

b) odstrániť pomník, epitafnú dosku, vrátane ich príslušenstva a uloží ich v depozite na náklady nájomcu. Ak nájomca, do lehoty stanovenej v nájomnej zmluve, si neprevezme pomník, epitafnú dosku a ich príslušenstvo, uloží ich prevádzkovateľ pohrebiska do svojich priestorov pri pohrebisku,

c) opustené, historický cenné pomníky prevádzkovateľ je povinný umiestniť na vyhradenom mieste na pohrebisku.

§ 12

Zákaz pochovávania

1. Ak by ďalším pochovávaním na pohrebisku mohlo dôjsť k ohrozeniu zdravia ľudí alebo kvality podzemnej vody, môže pochovávanie zakázať príslušný orgán štátnej správy.

2. Na pohrebisku, kde je zakázané pochovávanie ľudských pozostatkov do hrobu, možno ďalej pochovávať inými spôsobmi, ak príslušný orgán štátnej správy, ktorý pochovávanie zakázal, s navrhovaným spôsobom súhlasí.

§ 13

Prevod nájomného práva k hrobovému miestu

1. Prevod nájomného práva k hrobovému miestu, za ktoré bolo zaplatené, môže vykonať nájomca v prospech inej osoby iba formou písomnej dohody po jej podpísaní pred notárom alebo matrikárom. Jedno vyhotovenie tejto dohody predloží nájomca prevádzkovateľovi na založenie do evidencie.

2. Pri úmrtí nájomcu prednostné právo na uzavretie nájomnej zmluvy má osoba blízka. Ak je blízkych osôb viac, tá blízka osoba, ktorá sa prihlási ako prvá. Prednostné právo na uzatvorenie nájomnej zmluvy možno uplatniť najneskôr do jedného roka od úmrtia nájomcu hrobového miesta.

3. Na základe dohody podľa odseku 1/ vydá prevádzkovateľ novému nájomcovi potvrdenie o prenájme hrobového miesta na zaplatenú dobu nájmu.

4. Sadzba poplatkov za prenájom hrobového miesta na dobu 10 rokov

|  |  |
| --- | --- |
| **Hrobové miesto** | **Cena v €** |
| Hrob pre dospelého len do zeme | 10,00 |
| Hrob pre dieťa |  5,00 |
| Prehĺbený hrob len do zeme– uloženie dvoch rakiev na seba | 10,00 |
| Dvojhrob – uloženie dvoch rakiev vedľa seba | 20,00 |
| Trojhrob a viachrob – uloženie troch a viac rakiev vedľa seba | 25,00 |
| Hrobka-1 osoba | 10,00 |
| Prehĺbená hrobka – 2 osoby | 15,00 |
| Dvojhrobka – uloženie rakiev vedľa seba | 20,00 |
| Urna- uloženie urny do zeme |  5,00 |

§ 14

Príslušenstvo hrobového miesta

1. Náhrobné pomníky, záhlavné pomníky, epitafné dosky a príslušenstvo týchto pomníkov a epitafných dosiek, sú majetkom nájomcu alebo vlastníka, ktorí ich vybudoval na vlastné náklady.

2. Ak dôjde k zániku nájomného práva k hrobovému miestu, je nájomca podľa odseku 1/ povinný odstrániť náhrobný pomník, záhlavný pomník alebo epitafnú dosku a ich príslušenstvo v stanovenom termíne od doručenia výzvy prevádzkovateľa na ich odstránenie.

3. Ak príslušenstvo hrobového miesta ohrozuje bezpečnosť prevádzky na pohrebisku, je prevádzkovateľ povinný vyzvať vlastníka príslušenstva na vykonanie nápravy.

§ 15

Evidencia pohrebiska

1. Prevádzkovateľ je povinný viesť evidenciu pohrebiska, ktorá sa člení na:

 a) evidenciu hrobových miest,

 b) evidenciu prevádzkovania pohrebiska.

2. Evidencia hrobových miest musí obsahovať:

a) meno, priezvisko a dátum úmrtia osoby, ktorej ľudské ostatky sú uložené v hrobovom mieste,

b) dátum uloženia ľudských pozostatkov alebo ľudských ostatkov s uvedením hrobového miesta a hĺbky pochovania,

c) záznam o nebezpečnej chorobe, ak mŕtvy, ktorého ľudské pozostatky sa uložili do hrobu alebo hrobky, bol nakazený nebezpečnou chorobou,

d) meno, priezvisko a adresa miesta trvalého pobytu, ak je nájomcom fyzická osoba, názov obce, ak je nájomcom obec,

e) dátum uzavretia zmluvy o nájme hrobového miesta a údaje o zmene nájomcu,

f) údaje o vypovedaní nájomnej zmluvy a dátum jej skončenia,

g) skutočnosť, či je hrob, hrobka alebo pohrebisko chránené ako národná kultúrna pamiatka alebo pamätihodnosť obce podľa osobitného predpisu alebo či ide o vojnový hrob,

h) údaje o pochovaní potrateného ľudského plodu alebo predčasne odňatého ľudského plodu.

3. Evidencia prevádzkovania pohrebiska musí obsahovať údaje o:

 a) zákaze pochovávania a dobe jeho trvania, ak sa taký zákaz vydal,

 b) zrušení pohrebiska.

4. Evidencia hrobových miest má trvalý charakter.

5. Evidenciu uschováva prevádzkovateľ.

§ 16

Vstup na pohrebisko

1. Pohrebisko je prístupné verejnosti denne v letnom čase od 7,00 hod. do 21,00 hod. a v zimnom čase od 8,00 hod. do 19,00 hod.

2. Prevádzkovateľ môže vstup na pohrebisko alebo jeho časť dočasne zakázať alebo obmedziť, a to v čase vykonávania terénnych úprav na pohrebisku, v čase vykonávania exhumácie alebo slávnostného kladenia vencov.

3. Vodiť psov na pohrebisko je zakázané.

4. Na pohrebisko je zakázané vstupovať osobám pod vplyvom alkoholu a omamných látok, osobám na bicykli a pod.

5. Vstup s motorovým vozidlom na pohrebisko je povolený iba po vyhradených trasách a to:

 a) na dopravu rakvy s ľudskými pozostatkami na miesto pochovania,

b) na dopravu materiálu potrebného na vykopanie hrobu, na výstavbu a rekonštrukciu pomníkov, obrubníkov a inú úpravu hrobového miesta,

c) na dopravu nevládnych alebo zdravotne postihnutých osôb,

d) na zabezpečenie vývozu odpadu a údržbárskych prác.

6. V záujme ochrany vecí patriacich nájomníkom a iným vlastníkom, sú vodiči motorových vozidiel povinní pri vstupe a výstupe z pohrebiska umožniť prevádzkovateľovi kontrolu úložných priestorov motorového vozidla.

7. Prevádzkovateľ môže vykázať z pohrebiska vodičov s motorovými vozidlami, ak nedodržiavajú prevádzkový poriadok pohrebiska.

8. Vstup s motorovým vozidlom na chodníky do jednotlivých oddelení pohrebiska pomedzi hrobové miesta je zakázaný.

9. Každý vjazd s motorovým vozidlom prevádzkovateľ eviduje a zároveň kontroluje, či je v súlade s vydaným povolením.

10. Okrem uvedených povinnosti, je každý povinný správať sa na pohrebisku ďalšími pokynmi prevádzkovateľa.

§ 17

Podmienky vstupu prevádzkovateľov pohrebnej služby na pohrebisko

1. Prevádzkovateľ pohrebiska je povinný umožniť prevádzkovateľovi pohrebnej služby vstup na pohrebisko na vykonanie pohrebnej služby podľa rozsahu dohodnutého s obstarávateľom pohrebu za nasledovných podmienok:

a) prevádzkovateľ pohrebnej služby dohodne s prevádzkovateľom termín pohrebu minimálne deň vopred a oboznámi prevádzkovateľa so scenárom pohrebného obradu.

b) prevádzkovateľ určí miesto pre výkop hrobu, miesto na urnové hroby alebo miesto na hrobky v súlade so zahrobovacím plánom a zabezpečí dozornú činnosť pri výkopových prácach.

2. Prevádzkovateľ pohrebnej služby sa riadi prevádzkovým poriadkom, plánom pohrebných obradov a pochovávania určeným prevádzkovateľom pohrebiska.

§ 18

Správanie sa na pohrebisku

1. Zamestnanci prevádzkovateľa sú povinný najmä:

a) zdržať sa v styku s pozostalými necitlivého správania a pri smútočných obradoch umožniť účasť cirkvi a iných osôb, v súlade s prejavenou vôľou obstarávateľa pohrebu

b) umožniť prítomnosť obstarávateľa pohrebu a blízkych osôb pri konečnom uzavretí rakvy pred pochovaním,

c) dôstojne vystupovať pri obradoch a v styku s občanmi,

d) vykonávať iba práce objednané a zaplatené prevádzkovateľovi.

2. Návštevníci pohrebiska sú povinný správať sa spôsobom zodpovedajúcim piete miesta, nesmú robiť hluk, vykrikovať, odhadzovať a zapaľovať odpadky, fajčiť, požívať alkoholické nápoje a omamné prostriedky, poškodzovať pomníky, zariadenia, objekty a zeleň.

3. Osoby vykonávajúce práce na pohrebisku, sú povinné riadiť sa pokynmi prevádzkovateľa.

4. Prevádzkovateľ je oprávnený odstraňovať z hrobových miest zvädnuté kytice a vence alebo iné ozdoby, ktoré narušujú estetický vzhľad pohrebiska a uskladňovať ich v kontajnery na to určenom.

5. Na pohrebisku je zakázané páliť trávu, lístie, kytice a iný odpad.

6. Na pohrebisku možno rozsvecovať kahance a sviečky len na hrobovom mieste alebo ne to vyhradenom mieste tak, aby nevzniklo nebezpečenstvo požiaru, prípadne poškodenia iných hrobových miest alebo vybavenia pohrebiska.

7. V odôvodnených prípadoch môže prevádzkovateľ rozsvecovanie kahancov, sviečok a manipuláciu s otvoreným ohňom obmedziť alebo zakázať.

8. Chodníky medzi hrobmi nemožno používať na iné účely než na komunikačné a nie je povolené obmedzovať ich priechodnosť.

§ 19

Dĺžka tlecej doby

1. Dĺžka tlecej doby na pohrebisku je 10 rokov.

§ 20

Spôsob nakladania s odpadmi

1. Pred vstupom na pohrebisko je umiestnená KUKA nádoba, ktorej vyprázdňovanie zabezpečuje prevádzkovateľ pohrebiska podľa potreby.

2. Návštevníci pohrebiska sú oprávnení do odpadkových nádob vyhadzovať:

 a) zvyšky kvetinovej výzdoby,

 b) nádoby od sviečok a kahance,

 c) poškodené ozdobné predmety.

3. Náklady na odstránenie odpadov znáša prevádzkovateľ pohrebiska.

§ 21

Priestupky

1.Priestupky upravuje § 32 zákona č. 131/2010 Z.z. o pohrebníctve.

§ 22

Sankcie

1. Porušenie ustanovení tohto prevádzkového poriadku pohrebiska fyzickými osobami je priestupkom podľa § 48 zákona SNR č. 372/1990 Zb. o priestupkoch v znení neskorších predpisov.

2. Všetky priestupky podľa § 32 zákona o pohrebníctve môže obec sankcionovať uložením pokuty do 663 €, za priestupky podľa zákona o pohrebníctve možno uložiť blokovú pokutu do výšky 66 €.

§ 23

Účinnosť

1. Toto VZN bolo schválené dňa 26.11.2021 uznesením č. 3/2021
2. Ruší sa platnosť VZN č. 3/2011
3. Toto VZN nadobúda účinnosť 1.1.2022

 Vincent Koňak

 starosta obce